**Šiaulių miesto bendradarbiavimas su Vokietijos partneriais**

**2021 m. švenčiant 30-ąsias Vokietijos ir Lietuvos dvišalių diplomatinių santykių atkūrimo metines, malonu prisiminti gerąsias Šiaulių miesto kultūros, studijų, mokslo, sporto ir verslo institucijų dvišalės draugystės patirtis ir planuoti būsimas bendras veiklas su Vokietijos partneriais.**

**Šiaulių miesto savivaldybė** nuo 2010 m.glaudžiai bendradarbiauja su Plaueno miestu Vokietijoje.

***Bendradarbiavimas kultūros srityje:***

**Šiaulių „Dagilėlio“ dainavimo mokykla** yra užmezgusi draugiškus ryšius su nemažu skaičiumi chorų Vokietijoje. Dauguma jų yra dalyvavę „Dagilėlio“ dainavimo mokyklos organizuojamame tarptautiniame vaikų ir jaunimo festivalyje Šiauliuose.

Šiaulių berniukų ir jaunuolių choro „Dagilėlis“ pažintis su Vokietija įvyko 1997 m. Kolektyvas dalyvavo savo pirmoje kelionėje į tarptautinį chorų konkursą Gysene, kur Vaikų ir jaunimo chorų konkurse „Dagilėlis“ laimėjo 1-ąją vietą.

2016 m. Šiaulių berniukų ir jaunuolių choras „Dagilėlis“ koncertavo Berlyne, Magdeburgo katedroje vykusiame festivalyje.

2017 m. IV tarptautiniame vaikų ir jaunimo festivalyje dalyvavo Augsburgo katedros berniukų choras (meno vadovas ir dirigentas Reinhardas Kammleris) ir Christoforo choro (Christophorus Kantorei) (meno vadovas ir dirigentas Michaelis Nonnenmannas) iš Alteinšteigo, Vysbadeno berniukų choras (meno vadovas ir dirigentas Romanas Bernhardas Twardy). Šis choras Šiauliuose viešėjo ir 2012 m.

2018 m. Šiaulių berniukų ir jaunuolių choras „Dagilėlis“ surengė koncertinį turą Vokietijoje ir Liuksemburge. Vokietijoje choras sėkmingai koncertavo Augsburgo mažojoje auksinėje salėje ir Altenšteigo protestantų bažnyčioje.

2019 m. „Dagilėlio“ dainavimo mokykla priėmė ir surengė bendrą koncertą su Frankfurto prie Oderio dainavimo akademijos berniukų choru (Singakademie Frankfurt (Oder) (vadovai Jürgenas Hintze ir Martinas Kondziellis).

Ilgametė draugystė Šiaulių berniukų ir jaunuolių chorą „Dagilėlis“ sieja su Berlyno valstybinės operos (Staatsoper Unter den Linden) vaikų choru ir kameriniu choru „Junges Consortium Berlin“ (meno vadovas Vinzenzas Weissenburgeris). Kamerinis choras „Junges Consortium Berlin“ **2019 m.** dalyvavo „Dagilėlio“ dainavimo mokyklos organizuotoje II tarptautinėje metodinėje-praktinėje konferencijoje „Ateities balsai“ ir festivalyje.

**2021 m.** lapkričio 19–21 d. Šiauliuose bus rengiama III tarptautinėje metodinė-praktinė konferencija „Ateities balsai“ ir festivalis, kuriame planuoja dalyvauti Leipcigo „Gewandhaus“ vaikų choras (meno vadovas Frank-Steffenas Elsteris).

**Šiaulių dailės galerija** bendradarbiauja su Vokietijos šiuolaikinio šokio ir performatyvaus meno atstovais: menininkais Paula Rosolen ir Hapticu Hide (Frankfurtas prie Maino), duetu HARTMANNMUELLER bei Ingrida Gerbutavičiūte (Lietuvos šokio informacijos centras), reziduojančia Vokietijoje dėl bendrų projektų Šiaulių dailės galerijos rengiamuose festivaliuose: šiuolaikinio meno festivalyje VIRUS ir medijų meno festivalyje ENTER. 2021 metais bendradarbiavimas bus nulemtas pandemijos eigos – esant galimybėms organizuoti performatyvius scenos renginius, planuojamos veiklos įvyks. Jei dėl pandemijos ir karantino ribojimų galimybių įgyvendinti projektų nepavyks, jie bus nukeliami į ateitį.

Šiaulių dailės galerija yra vykdžiusi mainų projektą „Supozicija. Šiauliai LT – Melle DE“, Vokietijos menininkų Ulricho Heemanno, Clauso Jurgeno Pfeifferio ir Gerhardo Spilgieso parodą Šiaulių dailės galerijoje. Trijų šiauliečių menininkų – Editos Zarėkienės, Geraldo Jankausko-Džerio ir Martyno Gaubo – fotografijų ir skulptūrų paroda vyko Vokietijoje, Melės miesto galerijoje „Orangerie“. Taip pat duetas HARTMANNMUELLER jau yra dalyvavęs Šiaulių dailės galerijos rengtame šiuolaikinio meno festivalyje VIRUS.

**Šiaulių miesto koncertinė įstaiga „Saulė“** daugiau nei dešimt metų organizuoja tarptautinį festivalį „Big Band Festival Šiauliai“, kuris į Saulės miestą sutraukia gerbėjus ne tik iš Šiaulių, bet ir iš kitų Lietuvos miestų bei užsienio. Šių metų festivalis „Big Band Festival Šiauliai“ vyks **2021 m. rugsėjo 11 ir 12 d.** Šiaulių miesto Saulės Laikrodžio aikštėje. Siekdamas įprasminti dvišalių diplomatinių santykių atkūrimo metines ir sustiprinti bendrystę su Vokietija, Šiaulių bigbendas ruošia bendrą nuotaikingą festivalio programą kartu su vokiečių solistu ir kompozitoriumi Tomu Gaebeliu.

**Valstybinis Šiaulių dramos teatras** yra užmezgęs glaudžius kūrybinio bendradarbiavimo ryšius su Vokietijos teatro menininkais, kurie teatre įgyvendins jau antrą kūrybinį projektą.

**2021 metais** perspektyvus režisierius Nikolas Darnstadtas su kūrybine grupe iš Vokietijos statys spektaklį pagal F. Kafkos kūrybą „Planeta EGO“. Tai jau antras jauno režisieriaus projektas Valstybiniame Šiaulių dramos teatre. 2019 m. jis sėkmingai realizavo sumanymą drąsiai ir šiuolaikiškai interpretuoti garsiąją J. Marcinkevičiaus dramą-poemą „Mindaugas“. Šį kartą N. Darnstadtas siūlo ne mažiau ambicingą teatrinį projektą, kurį stipriai inspiravo pastarojo laiko įvykiai, verčiantys iš naujo permąstyti radikaliai individualizuotos vakarietiškos visuomenės vertę ir idėjinį pamatą. Tai bus originalus, tarpdisciplininis teatrą ir kiną sujungiantis projektas, kurio idėjinis turinys paremtas laisvai adaptuota F. Kafkos kūryba. Režisierius įsitikinęs, kad koronaviruso pandemija sustiprino visuomenėje vyraujančias nuojautas, jog ilgą laiką Vakaruose aukštinamas individualizmas, ypač vis labiau įsitvirtinančios kraštutinės jo formos, turi būti iš naujo kvestionuojamos. Pasak režisieriaus, šis projektas galėtų inspiruoti drąsiau ir aštriau kalbėti apie individualizmo, bendruomenės ir solidarumo idėjų svarbą ir reikšmę visuomenėje. Pagrindinė projekto tema – iki radikalių narciziškų formų išaugęs individualizmas, kuris XXI amžiuje tapo ne menkesne kompleksiško išnaudojimo sistema, nei XX a. distopijose pavaizduotas individų unifikacijos ir kontrolės mechanizmas. Režisierius, kuris yra gimęs ir užaugęs neoliberalizmo sistemoje, visgi įžvelgia ir joje glūdinčius pavojus. Savirealizacijos sureikšminimas, pasitenkinimas savipakankamumu, nesiskaitant su kitu, vis labiau bujojantis narcisizmas, pasak jo, stumia jaunus žmones į desperaciją ar, vaizdžiai tariant, į „individualizmo dumblą“. Šiandien, pandemijos akivaizdoje, aiškiai pasimatė pasaulyje vis dar egzistuojantys socialiniai skirtumai, turtingesnių šalių noras „nematyti kitų“ ir bendruomeniškas iniciatyvas užgožiantis merkantilinis mąstymas.

Pirmoji projekto dalis – tai teatro scenoje nufilmuotas pirmasis spektaklio veiksmas, savo estetika primenantis teatrališką filmą / kiną ar „teatrališką vaizdo kūrinį“. Antroji dalis – tai „gyvas“ spektaklis, tose pačiose dekoracijose vykstantis pirmojo veiksmo tęsinys. Abiejose dalyse vaidins tie patys aktoriai ir, nepaisant medijų skirtumo, bus siekiama sukurti vientisos estetikos ir turinio teatrinį įspūdį.

Viso projekto rezultatą turėtų vainikuoti dviejų tarpusavyje komunikuojančių medijų dialogas: moderni, skaitmeninė, nelokalizuota medija – kinas – komunikuos su daug „senesne“, erdvės ribojama medija – teatru.

Premjera numatoma spalio mėnesį. Pirmoji spektaklio dalis (filmas) bus pasiekiama visiems Lietuvos žiūrovams – bus rodoma virtualioje erdvėje. Spektaklyje, kuriame vaidins Valstybinio Šiaulių dramos teatro aktoriai, su režisieriumi Nikolu Darnstädtu dirbs kūrybinė grupė iš Vokietijos: dramaturgas Rouvenas Genzas, scenografė Daniela Zorrozua, kostiumų dailininkė Laura Kirst, kompozitorius Lukas Darnstädtas, vaizdo medžiagos kūrėjas Oliveris Rossolas.

***Bendradarbiavimas studijų ir mokslo srityse:***

**Vilniaus universiteto Šiaulių akademija** (iki 2021 m. sausio 1 d. buvęs Šiaulių universitetas) ilgus metus plėtoja gliaudžius bendradarbiavimo ryšius su Vokietijos universitetais arba aukštosiomis mokyklomis, su kuriomis pasirašytos Erasmus+ mainų programos sutartys. Tampriausias bendradarbiavimas švietimo, mokytojų rengimo geros patirties dalijimosi srityje vyksta su Vechtos universitetu, Liudvigsburgo pedagogikos aukštąja mokykla, Fraiburgo pedagogikos aukštąja mokykla, į mainus vyksta studentai ir dėstytojai. Taip pat organizuojamos bendros veiklos ir rengiami projektai. Su Hildeshaimo universitetu bendraujama kalbų didaktikos srityje. Į Chemnico technologijos universitetą skaityti paskaitų vyksta istorijos ir ekonomikos dėstytojai. Anksčiau labai aktyviai bendradarbiauta su Kaselio universitetu organizuojant intensyviąsias studijų programas (IP) studentams. Glaudūs ryšiai palaikomi su Hamm-Lippstadt aukštąją mokykla, teikiamos bendros paraiškos Baltisch-Deutsches Hochschulkontor moksliniams tyrimams E-vadovavimo tematikoje ir jų sklaidos renginiams, pastaruoju metu įgyvendinti du projektai. Rengiamos bendros mokslo publikacijos. Glaudūs ryšiai palaikomi su Lietuvos DAAD Alumnu asociacija - 2014 m. Šiauliuose buvo suorganizuotas Lietuvos DAAD Alumnų susitikimas.

***Bendradarbiavimas verslo srityje:***

Vokietijos kompanija „Bär Cargolift“ stato naują gamyklą Šiaulių laisvojoje ekonominėje zonoje, kur gamins automobilinius krovinių liftus. **2021 m.** **gegužės 5 d.** planuojamas virtualus gamyklos atidarymas ir joje 3 metų bėgyje įdarbinti apie 50 darbuotojų (2021-05-05 10h tiesioginė transliacija: [**http://baercargolift.zoomtv.lt/**](http://baercargolift.zoomtv.lt/)).

Nuo 2017 m. „Bär Cargolift“ yra antroji pagal dydį automobilinių krovinių liftų gamintoja Europoje. Tai šeimos valdoma bendrovė, kurioje per metus pagaminama virš 15 000 krovinių liftų. Krovininiai liftai gaminami sunkvežimiams bei priekaboms ir yra labai svarbūs visoje tiekimo grandinėje. Jie skirti pakrauti arba iškrauti ant padėklų ar vežimėlių esančias prekes. Centrinė bendrovės būstinė ir gamykla vykdo veiklą Heilbrono mieste Vokietijoje. Sėkmingas modernių technologijų taikymas gamyboje lemia kompanijos plėtrą ne tik Europoje, bet ir kitose šalyse. Per artimiausius keletą metų numatyta plėsti kompanijos veiklą Australijoje, Pietų Afrikoje ir JAV.

Pagrindinis „Bär Cargolift“ konkurencinis pranašumas yra nuolatinis krovinių keltuvų technologijų tobulinimas. „Bär Cargolift“ siekia klientui pasiūlyti optimaliausius sprendimus. Jam suteikiama pagalba visuose etapuose – nuo užsakymo ir montavimo iki pilno aptarnavimo. Viena iš bendrovės sėkmės priežasčių – nuolatinė naujovių paieška, modernių ir ypač saugių technologijų taikymas gamyboje bei gebėjimas pasiūlyti klientams nenutrūkstamą savalaikio, kokybiško aptarnavimo galimybę. Per keletą dešimtmečių „Bär Cargolift“ suformavo savo klientų ratą ir toliau plečia jį kitose šalyse. Skelbiama, kad be gamyklos statybos Šiaulių LEZ dar planuojama vystyti mokslinių tyrimų veiklą mechanikos ir programinės įrangos inžinerijos srityse.

Šiaulių LEZ valdybos pirmininkas Giedrius Valuckas teigia: „Tai, kad „Bär Cargolift“ pasirinko Šiaulių LEZ, rodo, kad mes išlaikėme savotišką egzaminą, įrodydami, jog žmonių ištekliai, darbuotojų kompetencija, miesto valdžios palaikymas ir turimų technologijų lygis atitinka aukštus bendrovės standartus. Mes sieksime, kad sėkmingas „Bär Cargolift“ įsiliejimas į rinką būtų puikiu pavyzdžiu kitoms užsienio bendrovėms“.

Vienos iš didžiausių Vokietijos automobilinių krovinių liftų kompanijos „Bär Cargolift“ investicijų pritraukimas į Šiaulių LEZ yra labai svarbus pasiekimas ne tik regiono pramonės plėtrai, bet ir potencialiems darbuotojams.

***Bendradarbiavimas sporto srityje:***

**Šiaulių plaukimo centras Delfinas“** sportininkai yra dalyvavę šiose varžybose Vokietijoje:

2012 m. Tarptautinės plaukimo varžybos, varžybų vieta – Plauen (Vokietija), sporto šaka – plaukimas, treneris – Ema Vielavičiūtė;

2014 m. Tarptautinės plaukimo varžybos, varžybų vieta – Berlynas (Vokietija), sporto šaka – plaukimas, treneris – Robertas Šuipis;

2016 m. Tarptautinės plaukimo varžybos (2016 ISM international swimmeeting), varžybų vieta – Berlynas (Vokietija), sporto šaka – plaukimas, treneris - Robertas Šuipis.

**Šiaulių sporto centras „Dubysa“** sportininkai yra dalyvavę šiose varžybose Vokietijoje:

2003 m. Tarptautinis rankinio turnyras, (Internationale Biberacher Osterturnier IBOT), varžybų vieta - Biberachas (Vokietija), sporto šaka – rankinis, treneris - Birūta Vaitiekienė;

2013 m. Tarptautinis ( SV 04 Plauen-Oberlosa e.V.) turnyras, varžybų vieta – Plauen (Vokietija), sporto šaka – tinklinis, treneris Aivaras Strockis;

2019 m. XXV tarptautinis rankinio („LUBECK DAYS CUP 2019“) turnyro varžybos, varžybų vieta - Liubekas (Vokietija), sporto šaka – rankinis, trenerė Eglė Pupšienė;

2019 m. Draugiškos varžybos su Plauen vaikinų rankinio komanda, varžybų vieta - Šiauliai (Lietuva), sporto šaka – rankinis, trenerė Eglė Pupšienė.

Kiekvienais metais Šiaulių sporto centras „Dubysa“ gauna pakvietimą į Vasaros ir sporto šventę Plauene (Vokietijoje) „SV 04 Plauen-Oberlosa e.V.“, kur žaidžiamas tinklinis bei rankinis.

**Futbolo akademija Šiauliai** sportininkai yra dalyvavę šiose varžybose Vokietijoje:

2019 m. Futbolo akademijos Šiauliai komandos U-17 ir U-16 žaidė draugiškas rungtynes su Berlyno UNION ir Berlyno Hertha BSC bendraamžių komandomis, varžybų vieta – Berlynas (Vokietija), sporto šaka – futbolas, treneriai - Renatas Vestartas, Tadas Šalkauskas, Marius Gurskis, Aurimas Mančas.

2019 m. 4 Futbolo akademija Šiauliai treneriai D.Kančelskis, M.Lešinskas, D.Strockis, V.Lapeikis dalyvavo Berlin Hertha BSC klube stažuotėje. Stebėjo jaunimo akademijos treniruočių procesą ir varžybinę veiklą.

Parengta pagal institucijų pateiktą informaciją.